Informácia o programe Valného  zhromaždenia ICAO 
a voľbách do Rady ICAO

	Valné zhromaždenie pracuje formou plenárnych zasadnutí a v piatich súbežne zasadajúcich pracovných orgánoch (výkonný výbor, technická komisia, ekonomická komisia, právna komisia, administratívna komisia). Tieto orgány si môžu vytvoriť svoje pracovné skupiny s cieľom riešenia určitých špecifických problémov. Okrem toho výbor pre splnomocnenia bude dohliadať na správnosť akreditácie jednotlivých delegátov Valného zhromaždenia ICAO.  Valné zhromaždenie zhodnotí prácu ICAO za ostatné 3 roky (2001 – 2003), posúdi súčasný stav v medzinárodnom civilnom letectve, jeho perspektívy a vytýči program organizácie na ďalšie trojročné obdobie (2005 – 2007). Zároveň schváli ročné správy o činnosti Rady ICAO za roky 2001 - 2003 a rozpočet viazaný na programový balík na roky 2005 - 2007, revíziu rezolúcií VZ, zvolí Radu ICAO a schváli záverečné správy jednotlivých pracovných orgánov.

Pozornosť VZ a jeho pracovných orgánov sa zameria najmä na:
  
-	Plnenie finančných záväzkov členských krajín a správu o osobitných dohovoroch v tejto oblasti, technickú pomoc poskytovanú ICAO na základe mechanizmu UNDP a TF,  ochranu životného prostredia (hluk, emisie), vytvorenie, riadenie a vykonávanie auditov bezpečnostnej ochrany civilného letectva (USAP),  zdokonalenie a rozšírenie programov auditov bezpečnosti a následných auditov (USOAP) a ich výsledky, zdokonalenie ICAO štandardov, aspekty vytvorenia medzinárodného bezpečnostného fondu pre civilné letectvo (IFFAS), otázky ochrany zdravia cestujúcich a posádok, zvýšenie efektívnosti činnosti ICAO a revíziu platných rezolúcií ICAO.
-	Politiku v oblasti navigačných systémov, bezpečnosti leteckej prevádzky a ochrany dát vrátane dobrovoľnej výmeny informácií.
-	Zhodnotenie vývoja leteckej dopravy s dôrazom na liberalizačné trendy, najmä vplyv aliancií dopravcov, code-sharingu a nízko nákladových dopravcov, liberalizáciu vlastníctva a efektívnej kontroly leteckých spoločností a distribúciu produktov leteckej dopravy. Zhodnotenie výsledkov 5. svetovej konferencie o leteckej doprave (Montreal, 24. - 28. 3. 2003). Regulovanie a organizovanie letiskových a navigačných služieb, uľahčovanie leteckej dopravy.
-	Zhodnotenie právneho rámca civilného letectva, najmä multilaterálny Dohovor o medzinárodných záujmoch v právach k mobilným zariadeniam a jeho Protokol o lietadlách (UNIDROIT, Cape Town, 29. 10. - 16. 11. 2001), revíziu Dohovoru o škodách spôsobených tretím osobám na povrchu (Rím, 7. 10. 1952), asistenciu v oblasti poistenia vojnových a teroristických rizík, vytváranie globálneho  právneho rámca pre satelitné navigačné systémy a dosiahnutý pokrok vo vytváraní právnych nástrojov na postih neprispôsobivých cestujúcich.

Voľby do Rady ICAO

Na pôde Rady ICAO sa realizuje regionálna spolupráca 5 krajín strednej a juhovýchodnej Európy CERG  (od r. 1993 Česká republika, Maďarsko, Rumunsko, Slovenská republika a v r. 2002 sa pripojilo Slovinsko) v súlade s Memorandom o porozumení (ďalej len „MOU“) podpísanom v Prahe 16. 1. 2002. Tejto skupine štátov sa podarilo obhájiť miesto v Rade ICAO a po Českej republike v r. 1993 úspešne kandidovalo do Rady ICAO Rumunsko v r. 1995. Keďže v r. 1998 Maďarsko sa o kandidatúru neuchádzalo, kandidovala a bola zvolená Slovenská republika. Vo voľbách v r. 2001 bola do Rady ICAO zvolená Česká republika.

	Na zasadnutí rotačnej skupiny ICAO konanom dňa 30. 10. 2003 v Prahe bola podľa pravidiel rotácie v súlade s MOU vyslovená pre nadchádzajúce volebné obdobie spoločná podpora Maďarskej republike. Táto spoločná kandidatúra bola prezentovaná aj v  Európskej konferencii civilného letectva (ECAC). ECAC má v súčasnosti v Rade ICAO 8 miest (SRN, V. Británia, Francúzsko, Taliansko, Írsko, Španielsko, Švédsko, Česká republika), má záujem na ich udržaní, a preto podporuje svojich kandidátov a intervenuje v ich prospech vo vzťahu k obdobným organizáciám v Afrike (AFCAC), Latinskej Amerike (LACAC) a Ázii (ACAC).